త్వరలో లక్షల ఉద్యోగాలు: దత్తాత్రేయ
నవతెలంగాణ-వాణిజ్య విభాగం
             రానున్న రోజులలో యువతకు లక్షల్లో ఉద్యోగాలు అందుబాటులోకి రానున్నట్లు కేంద్ర కార్మిక, ఉపాధి శాఖ మంత్రి బండారు దత్తాత్రేయ తెలిపారు. హైదరాబాద్‌లో కార్మిక శాఖకు చెందిన వివిధ విభాగాల వారు ఏర్పాటు చేసిన ఒక అవగాహన ప్రదర్శనను ఆయన ఆదివారం ఇక్కడ ప్రారంభించి ప్రసంగించారు. కేంద్రం ప్రభుత్వం ప్రతిష్ఠాత్మకంగా చేపట్టిన 'మేక్‌ ఇన్‌ ఇండియా' కార్యక్రమం దేశ ఆర్థిక వ్యవస్థ అభివృద్ధికి దోహదం చేస్తుందని ఆయన అన్నారు. ఈ కార్యక్రమం వల్ల త్వరలో ఉద్యోగ అవకాశాలు బాగా పెరుగుతాయని ఆయన వివరించారు. స్వచ్ఛ భారత్‌ కార్యక్రమంలో చురుగ్గా పాల్గొనాలని ఆయన యువతకు, అధికారులకు సూచించారు. దీనివల్ల దేశం శుభ్రంగా, పచ్చగ ఉంటుందని ఆయన అన్నారు. బీడీ కార్మికుల పిల్లలకు స్కాలర్‌షిప్‌ల పథకానికి గాను దాదాపు రూ.9 కోట్ల నిధులను విడుదల చేశారు. ఎంప్లాయిస్‌ ప్రావిడెంట్‌ ఫండ్‌ ఆర్గనైజేషన్‌ ఉద్యోగులకు, ఉద్యోగ సంస్థలకు అందిస్తున్న పలు ప్రయోజనాలను గురించి తెలుగులో ప్రచురించిన చేతి పుస్తకాన్ని ఆయన ఈ సందర్భంగా విడుదల చేశారు. ఈ కార్యక్రమంలో కేంద్ర పీఎఫ్‌ కమీషనర్‌ కె.కె.జలాన్‌, ఈఎస్‌ఐసీ డైరెక్టర్‌ జనరల్‌ అనిల్‌ కుమార్‌ అగర్వాల్‌తో సహా పలువురు ప్రముఖులు పాల్గొన్నారు.
మీ స్నేహితులకు రికమెండ్ చెయ్యండి